Nielun ja ruokatorven varjoainetutkimus lapselle

Lapsellesi on varattu nielun ja ruokatorven varjoainetutkimus. Tällä tutkimuksella selvitetään nielun ja ruokatorven rakennetta ja toimintaa läpivalaisulla. Tutkimuksessa käytetään röntgensäteitä ja barium- tai jodivarjoainetta.

Lasten poliklinikka ilmoittaa sinulle ajan ja ilmoittautumispaikan. Tässä ohjeessa kerromme tutkimuksesta ja siihen valmistautumisesta.

Tutkimukseen valmistautuminen

Tutkimuksen onnistumiseksi lapsen tulee olla ravinnotta.

* Vauva (alle 1 vuotta) on **syömättä ja juomatta** vähintään yhden syöttövälin ennen kuvausta.
* Isompi lapsi on **syömättä ja juomatta** vähintään kaksi (2) tuntia ennen kuvausta.

Lapsella on välttämätöntä olla saattaja mukana tutkimuksessa. Saattaja ei saa olla raskaana.

Tutkimuksen suorittaminen

Tutkimus kestää noin puoli tuntia. Tutkimuksen tekee röntgenlääkäri.

Röntgenhoitaja valmistelee lapsen tutkimukseen. Paksut vaatteet ylävartalolta riisutaan. Vauva kiinnitetään tutkimusta varten suunniteltuun kaukaloon. Isompi lapsi kuvataan istuen, seisten tai maaten. Lapsi juo röntgenlääkärin ohjeen mukaan varjoainetta mukista itse tai avustettuna. Vauvalle varjoaine annetaan tuttipullosta. Varjoaine voidaan makeuttaa mehulla. Tarvittaessa varjoaine voidaan sekoittaa esim. hedelmäsoseeseen, jukurttiin tai leipään. Röntgenlääkäri seuraa varjoaineen kulkua nielussa ja ruokatorvessa nielemisen aikana läpivalaisulla.

Tutkimuksen jälkeen huomioitavaa

Varjoaine poistuu normaalisti suoliston kautta. Runsas nesteen juominen nopeuttaa varjoaineen poistumista elimistöstä.

**Yhteystiedot**

Tutkimuspaikka: Oys Keskusröntgen (F-röntgen), sisäänkäynti N (Kajaanintie 50, Oulu) tai sisäänkäynti G (Kiviharjuntie 9, Oulu), sijainti N4, kerros 1, aula 1.

Tiedustelut: arkisin klo 8.00- 11.00 ja 12.00- 14.00 puh. 08 315 3286 (Keskusröntgen).

Lääkitykseen, esivalmisteluihin tai vuodeosastolla oloon liittyvissä asioissa, ota yhteyttä toimenpideajan antaneeseen yksikköön (poliklinikka, vuodeosasto). Puhelinnumero on ajanvarauskirjeessä.